Informatīvais ziņojums

„Par Eiropas Savienības fondu investīciju prioritātēm Latvijā 2014.-2020.gada plānošanas periodam”

1. **Ievads**

**Informatīvais ziņojums**„Par Eiropas Savienības fondu investīciju prioritātēm Latvijā 2014.-2020.gada plānošanas periodam”
(t**urpmāk − informatīvais ziņojums)** **izstrādāts, ņemot vērā Ministru kabineta 2012.gada 27.novembra protokollēmuma (protokols** Nr.66,41.§) 4.punktu, kas nosaka divu mēnešu laikā pēc Nacionālā attīstības plāna 2014.–2020.gadam gala versijas apstiprināšanas Finanšu ministrijai sadarbībā ar Pārresoru koordinācijas centru, nozaru ministrijām un Valsts kanceleju, konsultējoties ar sociālajiem, nevalstiskā sektora un reģionālajiem partneriem, izstrādāt pozīciju par Eiropas Savienības Vienotā stratēģiskā ietvara fondu (Eiropas Sociālā fonda (ESF), Eiropas Reģionālās attīstības fonda (ERAF), Kohēzijas fonda (KF) (KF, ERAF, ESF, Eiropas Lauksaimniecības fonda lauku attīstībai (ELFLA) un Eiropas Jūrlietu un Zivsaimniecības fonda (EJZF)) investīciju prioritātēm, tai skaitā laika grafiku partnerības līguma un „Investīcijas izaugsmei un nodarbinātībai” mērķa darbības programmu izstrādei un iesniegt to apstiprināšanai Ministru kabinetā.

Informatīvais ziņojums sagatavots, lai skaidrotu Latvijas redzējumu par Vienotā stratēģiskā ietvara fondu investīciju prioritātēm 2014.–2020.gada plānošanas periodā, norādot tās atbilstoši Eiropas Komisijas (turpmāk – EK) regulu priekšlikumā iekļautajiem tematiskajiem mērķiem un salīdzinot ar EK pozīcijas dokumentu par Partnerības līguma un darbības programmu izstrādi 2014. – 2020. gada plānošanas periodam Latvijā (turpmāk – pozīcijas dokuments). Finanšu ministrija ir atbildīgā iestāde par Partnerības līguma izstrādi, kas aptver visus Eiropas Savienības Vienotā stratēģiskā ietvara fondus un „Investīcijas izaugsmei un nodarbinātībai” mērķa darbības programmas izstrādi, kas aptver KF, ERAF un ESF investīcijas. Savukārt Zemkopības ministrija ir atbildīga par ELFLA un EJZF darbības programmu izstrādi un sarunu vešanu ar EK par šo programmu saturu.

1. **EK pozīcija par Eiropas Savienības Vienotā stratēģiskā ietvara fondiem**

2012.gada 24.oktobrī EK ir nosūtījusi Latvijas iestādēm pozīcijas dokumentu, kurā ir identificēti galvenie Latvijas izaicinājumi un attiecīgi norādīts EK sākotnējais viedoklis par Eiropas Savienības Vienotā stratēģiskā ietvara fondu līdzekļu investīcijām Latvijā 2014.-2020. gada plānošanas periodā un priekšnosacījumiem efektīvai fondu ieviešanai.

Pozīcijas dokumentā uzsvērta strukturālo reformu nozīme, kas ir būtisks priekšnoteikums Eiropas Savienības Vienotā stratēģiskā ietvara fondu efektīvai ieviešanai, un tiek noteikta politikas plānošanas dokumentu, juridiskā un administratīvā ietvara nodrošināšana (nozares sākotnējais izvērtējums, priekšnosacījumu (*ex-ante)* izpilde), kā arī efektīvu koordinācijas pasākumu nepieciešamība. Kā īpaši būtiskus priekšnosacījumus EK izceļ: viedās specializācijas stratēģijas izstrādi pētniecībā un inovācijās; visaptveroša transporta nozares plāna izstrādi; stratēģijas izstrādi nabadzības mazināšanai; stratēģiju efektivitātes celšanai valsts pārvaldē; visaptveroša nākamās paaudzes platjoslas elektronisko sakaru tīklu attīstības plāna izstrādi; Eiropas Savienības vides regulējuma efektīvu ieviešanu atkritumu apsaimniekošanā un ūdenssaimniecībā. Pozīcijas dokumentā atsevišķa sadaļa veltīta Eiropas teritoriālās sadarbības mērķa prioritātēm un uzsvērts, ka visu Eiropas Savienības finanšu instrumentu plānošanā jāņem vērā saistība ar Eiropas Savienības Stratēģiju Baltijas Jūras Reģionam.

 Lai gan EK pozīcijas dokumentā ir norādīti vēlamie ieguldījumi visu piecu Vienotā stratēģiskā ietvara fondu ietvaros, informatīvā ziņojuma mērķis ir koncentrēties uz Eiropas Savienības fondu (ESF, ERAF un KF) plānotajiem ieguldījumiem. Lai veicinātu sinerģisku skatījumu ar ELFLA un EJZF ieguldījumiem, informatīvajā ziņojuma 1.pielikumā ietverta informācija arī par Zemkopības ministrijas atbildībā esošo ELFLA un EJZF finansējuma indikatīvo proporcionālo sadalījumu pa tematiskajiem mērķiem.

 EK pozīcijas dokumentā norādīts uz nepieciešamību attīstīt Eiropas Savienības Vienotā stratēģiskā ietvara fondu stratēģisko virzību, nodrošinot, ka fondu finansētie projekti iekļaujas kopējā valsts attīstības redzējumā, kā arī izvairīties no investīciju sadrumstalotības, ieviešot koncentrāciju gan tematisko mērķu, gan detalizētākā līmenī, tādējādi ļaujot sasniegt redzamu rezultātu un pāriet uz rezultātu orientētu investīciju veikšanu. Lai palīdzētu dalībvalstīm ieviest šos principus, jaunajā regulējumā tiek paredzēta Eiropas Savienības Vienotā stratēģiskā ietvara fondu sasaiste ar „Eiropa 2020” stratēģijas mērķiem, Nacionālām reformu programmām un ikgadējām padomes politiku rekomendācijām, papildus konverģences mērķim. Tāpat ir paredzēti horizontāli un sektorāli sākotnējie izvērtējumi (*ex-ante* nosacījumi), kuru izpilde ir būtisks priekšnosacījums EK definēto investīciju prioritāšu sekmīgai īstenošanai, kā arī snieguma ietvara izveide, kas nozīmē, ka dalībvalstij būs jāizveido starpposma rezultātu novērtēšanas ietvars, ar nosacījumu, ka vismaz 5% konkrētiem pasākumiem.

EK noteiktās prioritātes Latvijā finansēšanai no Eiropas Savienības Vienotā stratēģiskā ietvara fondiem ir šādas:

1)Inovatīva un konkurētspējīga uzņēmējdarbība un pētniecības vide:

* Mazo un vidējo uzņēmumu konkurētspējas inovāciju, tehnoloģiju pārneses, sadarbības veicināšana un uzņēmējdarbības pakalpojumu attīstība;
* Pētniecības, tehnoloģiju attīstības un inovāciju infrastruktūras un kapacitātes optimizēšana, un starptautiskās sadarbības paplašināšana;
* Tiesu varas kvalitātes un efektivitātes uzlabošana, un institucionālās kapacitātes stiprināšana un efektīvas valsts pārvaldes nodrošināšana.

EK norāda uz nepieciešamību palielināt finansējumu minētajai prioritātei gan absolūtos skaitļos, gan relatīvi attiecībā pret citām prioritātēm (2007. – 2013. gada plānošanas periodā Vienotā stratēģiskā ietvara fondu atbalsts sasniedza 16,9 % no kopējā Latvijai pieejamā finansējuma apmēra). Īpaši tiek izcelta nepieciešamība mobilizēt resursus stratēģijā „Eiropa 2020” noteikto mērķu izpildei, kas paredz veltīt 1,5 % no IKP zinātnei, tehnoloģiskajai attīstībai un inovācijām.

2) Moderna infrastruktūra izaugsmei un darba vietu radīšanai:

* Būtisku transporta infrastruktūras trūkumu novēršana, pāreja uz ilgtspējīgu un videi draudzīgu transporta infrastruktūru;
* Enerģijas tīklu attīstība;
* IKT tīklu darbības izvēršana un veicināšana, it īpaši lauku teritorijās.

EK norāda, ka minētās prioritātes finansējums varētu tikt nedaudz samazināts (2007.–2013.gadā Vienotā stratēģiskā ietvara fondu atbalsts sasniedza 31,6 % no kopējā Latvijai pieejamā finansējuma apmēra).

3) Augsts nodarbinātības līmenis, izglītoti cilvēki un iekļaujoša sabiedrība:

* Efektīva aktīvā darba tirgus politika (t.sk. jauniešu bezdarba mazināšana);
* Kvalitatīva, uz darba tirgu un uz uzņēmējdarbību vērsta izglītība (t.sk. mūžizglītība);
* Sociālo pakalpojumu un sociālā darba pieejamība, efektivitāte un kvalitāte (nabadzības mazināšanas kontekstā);
* Sociālās atstumtības riskam pakļauto iedzīvotāju grupu integrācija darba tirgū, izglītībā un sabiedrībā.

Lai nodrošinātu iespēju reaģēt uz izmaiņām darba tirgū, izglītībā un sabiedrībā, nepieciešams palielināt minētās prioritātes finansējumu. (2007.–2013.gadā Vienotā stratēģiskā ietvara fondu atbalsts sasniedza 14,8 % no kopējā Latvijai pieejamā Eiropas Savienības fondu finansējuma apmēra).

4) Energoefektivitāte un dabas resursu ilgtspējīga vadība:

* Pāreja uz enerģijas un resursu efektīvu un uz oglekļa dioksīda samazināšanu vērstu ekonomiku, tai skaitā dzīvojamo un publisko ēku energoefektivitāte;
* Atjaunojamo energoresursu ražošanas un izplatības veicināšana;
* Vides aizsardzība (ūdenssaimniecības un atkritumu apsaimniekošana);
* Vides riski un klimata pārmaiņas.

EK norāda, ka minētās prioritātes finansējums varētu tikt palielināts (2007.–2013.gadā Vienotā stratēģiskā ietvara fondu atbalsts sasniedza 14,7% no kopējā Latvijai pieejamā finansējuma apmēra).

EK aicina koncentrēt resursus tādās jomās, kurās ir vērojamas tirgus nepilnības (*market failures*), lai radītu pēc iespējas mazākus konkurences kropļojumus un veicinātu pēc iespējas racionālāku resursu izlietošanu.

EK norāda, ka institucionālās kapacitātes ietvaros jākoncentrējas uz reformām un labāku pārvaldību tiesu sistēmas darbības un procesu uzlabošanai un kapacitātes stiprināšanai. Administratīvās kapacitātes stiprināšanas atbalstam jābūt koncentrētam, mērķtiecīgam un balstītam uz stratēģiskām reformām. Nepieciešams atbalstīt aktīvās nodarbinātības pasākumus, ierobežojot algoto pagaidu sabiedrisko darbu īstenošanu. Aktīvās darba tirgus politikas un sociālās palīdzības pasākumiem jābūt efektīvi koordinētiem un vērstiem uz konkrētu mērķa grupu atbalstu.

1. **Nacionālais attīstības plāns**

Saskaņā ar Attīstības plānošanas sistēmas likuma 11.pantu Eiropas Savienības un citu ārvalstu finanšu instrumentu finansējums prioritāri jāpiešķir atbilstoši Nacionālā attīstības plāna 2014.–2020.gadam (turpmāk – NAP) ietvaros definētajām valsts stratēģiskajām prioritātēm un vadmotīvam „Ekonomikas izrāviens”. 2012.gada 20.decembrī Saeimā apstiprinātajā NAP noteikti trīs makro ietekmes rādītāji, kas atspoguļo IKP izaugsmi, ieņēmumu nevienlīdzības mazināšanos un dabisko iedzīvotāju pieaugumu. Ņemot vērā izvirzītos makro līmeņa rādītājus NAP struktūra ir balstīta uz trim prioritātēm: „Tautas saimniecības izaugsme”; „Cilvēka drošumspēja” un „Izaugsmi atbalstošas teritorijas”. Katra prioritāte tālāk tiek iedalīta rīcības virzienos. Kopumā ir definēti 12 rīcības virzieni. Tāpat NAP nosaka rīcības virzienu indikatīvo finansējuma sadalījumu un finansējuma avotus. Līdz ar to, lai plānotu ieguldījumus no Eiropas Savienības Vienotā stratēģiskā ietvara fondiem, sarunās ar EK par fondu investīciju prioritātēm un finansējuma sadalījumu tiks izmantoti NAP definētie rīcības virzieni un indikatīvais finansējuma sadalījums. Attiecībā uz rādītājiem, Eiropas Savienības Vienotā stratēģiskā ietvara fondiem tiks definēti EK regulu priekšlikumos noteiktajam regulējumam atbilstoši rādītāji (kopējie un specifiskie), kā arī tiks veikti nozaru sākotnējie izvērtējumi (priekšnosacījumu (*ex-ante*) izpilde). Izvērtējot NAP norādītās atbalsta jomas un salīdzinot tās ar EK pozīcijas dokumentā norādīto, attiecībā uz Eiropas Savienības Vienotā stratēģiskā ietvara fondiem var secināt, ka risināmie izaicinājumi ir līdzīgi, tomēr atšķiras EK un Latvijas viedoklis par finansējuma apjomu, kas novirzāms atsevišķām izvirzītām prioritātēm. (skatīt ziņojuma 1. pielikuma 3.tabulu). Šis jautājums skatāms kontekstā ar Latvijai pieejamo Eiropas Savienības fondu finansējuma apmēru 2014.–2020.gada plānošanas periodā. Lai gan Eiropas Savienības Vienotā stratēģiskā ietvara fondu regulējums kā atsevišķu tematisko mērķi neizdala integrētās teritoriālās attīstību, tomēr minētais regulējums nosaka horizontālus uzstādījumus attiecībā uz integrētām teritoriālām investīcijām. Minētā jautājuma risināšanu paredz arī NAP, attiecīgi, izstrādājot nacionāla līmeņa Eiropas Savienības fondu plānošanas dokumentus, ir iekļaujami jautājumi attiecībā uz integrētām teritoriālām investīcijām. Vienlaikus jāmin, ka tiek plānotas diskusijas par atsevišķa prioritārā virziena izveidi teritoriālām investīcijām, kas paredz, izmantojot integrētu teritoriālu pieeju, nodrošināt līdzsvarotu teritoriju attīstību. Par detalizētāku saturu, kas būtu atbalstāms ar integrētām teritoriālām investīcijām, nepieciešams diskutēt nacionālā līmeņa Eiropas Savienības fondu plānošanas dokumentu sagatavošanas un izstrādes procesā.

1. **Eiropas Savienības fondu ( KF, ERAF un ESF) investīciju prioritātes 2014.–2020.gada periodam**

Kohēzijas politikas regulējuma projekti paredz Eiropas Savienības fondu finansējumu sadalīt pa tematiskiem mērķiem, kas atbilst „Eiropa 2020” stratēģijas virzieniem – gudra, ilgtspējīga un iekļaujoša izaugsme. Kopumā noteikti 11 tematiskie mērķi un katra fonda ietvaros konkrētiem tematiskiem mērķiem noteiktas investīciju prioritātes, kas norāda fonda ietvaros finansējamo pasākumu tvērumu.

Tāpat Eiropas Savienības fondu regulu priekšlikumi[[1]](#footnote-1) paredz, ka Eiropas Savienības fondu investīcijas salāgojamas ar „Eiropa 2020” stratēģiju un, nosakot finansējuma prioritātes, jāņem vērā ikgadējās Padomes politiku rekomendācijas, kā arī Latvijas Nacionālā reformu programma.

Latvijas Nacionālajā reformu programmā ir definēti nacionālie „Eiropa 2020” stratēģijas mērķi. Latvijas kvantitatīvo mērķu ietvarā līdz 2020.gadam paredzēts sasniegt nodarbinātības līmeni 73% apmērā, palielināt ieguldījumus pētniecībā un attīstībā līdz 1,5% no IKP, palielināt augstākās izglītības ieguvušo personu īpatsvaru līdz 34-36%, samazināt skolu nepabeigušo jauniešu īpatsvaru līdz 13,4%, samazināt nabadzības riskam pakļauto personu īpatsvaru līdz 21%, palielināt atjaunojamās enerģijas īpatsvaru bruto enerģijas patēriņā līdz 40%, iegūt 0,668 miljonus naftas ekvivalenta tonnu enerģijas ietaupījumu, ceļot energoefektivitāti un ierobežot siltumnīcas gāzu emisijas.

Padome ik gadu apstiprina konkrētām valstīm adresētas rekomendācijas ekonomikas un nodarbinātības politikas ietvaros. 2012.gada jūlijā tika apstiprinātas pēdējās aktuālās Padomes rekomendācijas Latvijai. EK pozīcijas dokumentā kā būtiskas Eiropas Savienības fondu investīcijas rekomendāciju izpildē ir šādās jomās: izglītība; energoefektivitāte; pētniecība un inovācijas; tiesu sistēma; ilgtermiņa un jauniešu bezdarbs un sociālā atbalsta sistēma.

Izvērtējot NAP rīcības virzienus un uzdevumus, kuri finansējami no Eiropas Savienības fondiem, Latvijā definējamie Eiropas Savienības fondu ieguldījumi atbilstoši EK regulu priekšlikumos definētajiem tematiskajiem mērķiem 2014.-2020.gada plānošanas periodam ir šādi:

1. **Nostiprināt pētniecību, tehnoloģiju attīstību un inovācijas**

NAP prioritātes „**Tautas saimniecības izaugsme”** ietvaros Eiropas Savienības fondu finansējumu plānots izmantot pasākumiem, kas sekmē privātā sektora ieguldījumus pētniecībā un attīstībā un inovācijās (turpmāk-P&A&I), veicina efektīvāku sadarbību starp zinātnes un rūpniecības sektoriem, kā arī veicina privātā, tostarp valsts un pašvaldību kapitālsabiedrību un sektora P&A&I kapacitātes attīstīšanu. Plānots atbalsts fundamentālu un lietišķu pētījumu īstenošanai ar zinātnes komercializācijas potenciālu, atbalsts pētniecības un tehnoloģiju pārneses infrastruktūras modernizācijai/optimizācijai, tādējādi atbalstot jaunu, pielietojamu un eksportspējīgu produktu vai pakalpojumu radīšanu.

Papildus P&A&I pasākumu atbalstīšana būs atkarīga no diskusijām ar EK un atbildīgo ministriju spējas izstrādāt argumentētu pamatojumu pie nosacījuma, ka šādi pasākumi būs saskaņā ar viedās specializācijas stratēģiju.

Papildus augstākminētajam, turpinās diskusijas par BIRTI[[2]](#footnote-2) projekta iespējamo līdzfinansēšanu no Eiropas Savienības fondu finansējuma. BIRTI projekta mērķis ir koordinēt pētījumu izstrādi un Baltijas valstu pētniecības un inovāciju infrastruktūras reģionālās struktūras attīstību, un tas atbilst EK pozīcijā iekļautajai rekomendācijai par turpmākas pētniecības, attīstības un inovāciju struktūras optimizāciju, balstoties uz viedās specializācijas stratēģiju. Arī par šo jautājumu plānotas diskusijas ar EK.

1. **Uzlabot informācijas un komunikācijas tehnoloģiju pieejamību, izmantošanu un kvalitāti**

NAP prioritātes „**Izaugsmi atbalstošas teritorijas**” ietvaros plānots sniegt Eiropas Savienības fondu atbalstu informācijas sabiedrības un uz zināšanām balstītas ekonomikas attīstībai, tai skaitā nodrošinot informācijas un pakalpojumu pieejamību, veicinot pieejamību internetam un platjoslu tīklu infrastruktūrai un tādējādi palielinot iespējas iedzīvotājiem piedalīties dažādos sabiedrības dzīves procesos. Minētie pasākumi nodrošinās iedzīvotājiem, komercsabiedrībām un publiskās pārvaldes iestādēm un citiem lietotājiem visā valsts teritorijā ērtu, ātru un kvalitatīvu piekļuvi publiskai informācijai, publiskās pārvaldes komercpakalpojumiem, izmantojot elektronisko sakaru pakalpojumus.

Tāpat plānots veicināt digitālā satura veidošanu un publisko pakalpojumu elektronizāciju, attīstību, pieejamību un kvalitāti, samazinot administratīvo slogu iedzīvotājiem un komersantiem, optimizējot publiskos pakalpojumus (elektronizācijas iespējas, klientu apkalpošanas nodošana klientu apkalpošanas centriem („attīstības aģentūrām”) atbilstoši „vienas pieturas” aģentūras principam, balstoties uz valsts pārvaldes publisko pakalpojumu izvērtēšanas rezultātiem. Lai radītu vidi „vienas pieturas” aģentūras izveidei, plānots veikt publiskās pārvaldes informācijas un komunikācijas tehnoloģiskās vides pielāgošanu, attīstot valsts informācijas sistēmas un izveidojot centralizētas informācijas un komunikācijas tehnoloģiju platformas.

NAP paredz salīdzinoši lielu finansējuma apjomu publiskās pārvaldes informācijas sistēmu attīstībai un e-pakalpojumu nodrošināšanai, par plānoto darbību ieguldījumu mērķiem plānots veikt nacionāla līmeņa izvērtējumu, tai skaitā iesaistot nozaru ministrijas un sociālos partnerus, vienlaikus paredzot diskusijas ar Eiropas Komisiju.

1. **Uzlabot mazo un vidējo uzņēmumu konkurētspēju**

NAP prioritātes „**Tautas saimniecības izaugsme”** ietvaros Eiropas Savienības fondu finansējumu plānots izmantot pasākumiem, kas veicina augstražīgu un eksportspējīgu ražošanu un starptautiski konkurētspējīgus pakalpojumus, tai skaitā radošo industriju uzņēmējdarbības attīstībai un eksportspējas veicināšanai, jaunu eksporta produktu izstrādei un ieviešanai ražošanā, industriālo zonu izveidei, atjaunošanai, paplašināšanai un publiskās infrastruktūras pielāgošanai investīciju piesaistei apstrādes rūpniecībā. Papildus tam plānoti atbalsta pasākumi ārējo tirgu apgūšanai un privāto lielo investīciju piesaistei, nozares savstarpēji nesaistītu komersantu, pētniecības, izglītības un citu institūciju sadarbības projektiem (klasteru iniciatīvas) un konkurētspējīgas tūrisma politikas veicināšanai. Eiropas Savienības fondu finansējums sniegs atbalstu arī finanšu pieejamības nodrošināšanai komersantiem atbilstoši veiktajai tirgus nepilnību analīzei.

EK savā pozīcijā norāda uz nepieciešamību sniegt atbalstu inovatīvai uzņēmējdarbībai, rekomendējot arī noteiktas inovāciju jomas, un attīstīt specifiskus biznesa konsultāciju pakalpojumus, par ko nepieciešamas diskusijas ar EK.

Sarunās ar EK, cita starpā tiks diskutēts jautājums par finanšu instrumentiem un to sinerģiju ar citiem atbalsta veidiem, kā arī jautājums par atbalstu konkurētspējīgas tūrisma politikas veicināšanai.

1. **Atbalstīt pāreju uz ekonomiku, kura rada mazas oglekļa emisijas visās nozarēs**

NAP prioritātes „**Tautas saimniecības izaugsme**” ietvaros Eiropas Savienības fondu atbalstu plānots izmantot pasākumiem energoefektivitātes veicināšanai valsts un pašvaldību sabiedriskajās ēkās, dzīvojamās ēkās un apstrādes rūpniecības uzņēmumos un atbalsta pasākumiem atjaunojamo energoresursu izmantošanai enerģijas ražošanā, samazinot atkarību no fosilajiem energoresursiem, un energoefektivitātes veicināšanu centralizētajā siltumapgādē. Tāpat tiek paredzēts sniegt Eiropas Savienības fondu atbalstu pārējai uz atjaunojamiem energoresursiem transporta sektorā un nepieciešamās infrastruktūras nodrošināšanai, atbalstot tikai tādus alternatīvos energoresursus, kas ir ekonomiski izdevīgi ilgtermiņā.

Analizējot NAP ietvaros plānoto pasākumu attiecībā uz Eiropas Savienības fondiem atbilstību EK pozīcijas dokumentā iezīmētajai prioritātei „Moderna infrastruktūra izaugsmei un darba vietu radīšanai”, nepieciešams EK plašāks skaidrojums par ieguldījumu prioritātēm un atbalstāmajiem pasākumiem šī tematiskā mērķa ietvaros.

Līdztekus NAP prioritātes „**Tautas saimniecības izaugsme**” ietvaros tiek paredzēta arī energoinfrastruktūras tīkla attīstība, kas EK pozīcijas dokumentā noteikts kā viens no atbalstāmajiem pasākumiem no ES fondiem prioritātes „Moderna infrastruktūra izaugsmei un darba vietu radīšanai” ietvaros, savukārt NAP, paredz to īstenot citu finanšu instrumentu ietvaros, tai skaitā Eiropas Savienības budžeta instrumenta ietvaros, ņemot vērā projekta specifiku.

1. **Veicināt pielāgošanos klimata pārmaiņām, riska novēršanu un pārvaldību**

NAP prioritātes „**Izaugsmi atbalstošas teritorijas**” ietvaros Eiropas Savienības fondu atbalstu plānots sniegt meklēšanas un glābšanas, medicīniskās evakuācijas, atbalsta katastrofu un dabas stihiju novēršanā un pārvadājumu nodrošināšanā, izmantojot gaisa transportu, kā arī paredzot sniegt Eiropas Savienības fondu atbalstu, kas paredz stimulēt zemes un citu dabas resursu ilgtspējīgu izmantošanu un bioloģisko daudzveidību, pielietojot vidi saudzējošas tehnoloģijas.

Papildus EK pozīcijas dokumentā noteiktajām investīcijām, saskaņā ar NAP, Eiropas Savienības fondu ietvaros plānoti ieguldījumi kultūras mantojuma un sporta infrastruktūras attīstībā, attiecīgi par to attiecināšanu ES fondiem ir diskutējama ar EK, ņemot vērā, ka EK pozīcijas dokuments izceļ īpaša pamatojuma nepieciešamību investēšanai iepriekš minētajās jomās, norādot, ka kultūras mantojumam jābūt mērķētam uz radošā sektora attīstīšanu, savukārt sporta infrastruktūrai ir nepieciešams demonstrēt saikni ar izglītību vai minētajiem ieguldījumiem jānodrošina augstu Eiropas pievienoto vērtību.

1. **Aizsargāt vidi un veicināt resursu izmantošanas efektivitāti**

NAP prioritātes „**Izaugsmi atbalstošas teritorijas**” ietvaros plānots sniegt Eiropas Savienības fondu atbalstu ūdensapgādes un notekūdeņu savākšanas un attīrīšanas kvalitātes uzlabošanai un pakalpojumu pieejamības paplašināšanai, nodrošinot kvalitatīvu dzīves vidi, samazinot vides piesārņojumu, sekmējot ūdens resursu un energoresursu racionālu izmantošanu, vienlaikus nodrošinot sadzīves atkritumu apsaimniekošanas pakalpojumu pieejamību, atbalstot atkritumu dalītās vākšanas, reģenerācijas un pārstādes infrastruktūras attīstību, kā arī eksportspējīgu kultūras pakalpojumu attīstībai.

Iespējamas diskusijas par papildu finansējuma nepieciešamību ūdensapgādes un notekūdeņu savākšanas un attīrīšanas kvalitātes uzlabošanai un pakalpojumu pieejamības paplašināšanai, ņemot vērā, ka NAP paredzētais finansējums ir salīdzinošu mazāks ar finansējuma apjomu, kā tas ir noteikts 2007.–2013.gada plānošanas periodā, un var būt nepietiekams direktīvu ieviešanai.

1. **Veicināt ilgtspējīgu transportu un novērst trūkumus galvenajās tīkla infrastruktūrās**

NAP prioritātes „**Tautas saimniecības izaugsme**” ietvaros ar Eiropas Savienības fondu atbalstu plānota ostu pārvaldības sistēmas efektivizācija un atdeves palielināšana, nepieciešamo ieguldījumu veikšana lielo Latvijas ostu (Rīgas, Ventspils, Liepāja) pamata infrastruktūras sakārtošanai un jaudu palielināšanai, Austrumu–Rietumu dzelzceļa infrastruktūras atjaunošana un modernizācija un starptautiskās lidostas „Rīga” attīstība, lai nodrošinātu esošo un paredzamo gaisa kravu un pasažieru pārvadājumu apjoma pieaugumu un pieaugošo tranzīta plūsmu.

NAP prioritātes „**Tautas saimniecības izaugsme**” ietvaros tiek paredzēta arī Rail-Baltic Latvijas posma tehniskās dokumentācijas izstrāde un izbūves uzsākšana, iekļaujoties kopējā Rail Baltic projektā, paredzot to īstenot Eiropas Savienības budžeta instrumenta ietvaros, ņemot vērā projekta specifiku, laika grafiku un apjomu.

NAP prioritātes „**Izaugsmi atbalstošas teritorijas**” ietvaros ar Eiropas Savienības fondu atbalstu plānota galvenokārt reģionālo autoceļu sakārtošana, priekšroku dodot autoceļiem, kuri savieno nacionālās un reģionālās nozīmes attīstības centrus, kā arī nozīmīgāko transporta koridoru infrastruktūras nodrošināšana un attīstība (TEN-T), valsts galveno autoceļu seguma rekonstrukcija, tai skaitā pilsētu satiksmes infrastruktūras sasaiste ar TEN-T tīklu, vienlaikus paredzot attīstīt Rīgas kā reģiona metropoles funkciju veikšanai nepieciešamo infrastruktūru, veicināt mazo ostu un uzņēmējdarbību veicinošas infrastruktūras attīstību piekrastē.

Diskutējams jautājums ir par finansējuma apjomu ceļa infrastruktūras attīstīšanai, ņemot vērā, ka EK paredz nākamajā plānošanas periodā minētajai jomai finansējuma apjoma samazināšanu salīdzinājumā ar esošo periodu, savukārt nozare norāda, ka NAP paredzētais finansējums joprojām ir nepietiekams transporta infrastruktūras sakārtošanai. Lai piesaistītu papildu finansējumu šai jomai, ir izvērtējama arī projektu īstenošana publiskās un privātās partnerības ietvaros.

1. **Veicināt nodarbinātību un atbalstīt darbaspēka mobilitāti**

NAP prioritātes **„Cilvēka drošumspēja”** ietvaros Eiropas Savienības fondu finansējumu plānots izmantot aktīvās darba tirgus politikas pasākumiem, t.sk. jauniešu bezdarba problēmas risināšanai un pirmās darba pieredzes iegūšanai, , apmācībām un konkurētspējas paaugstināšanas pasākumiem bezdarbniekiem un darba meklētājiem, pieaugušo izglītības sekmēšanai, atbalstam vietējām nodarbinātības iniciatīvām, nelegālās nodarbinātības mazināšanas pasākumiem, nodarbinātības politikas instrumentu ieviešanai Valsts darba inspekcijas kapacitātes stiprināšanai, kā arī pasākumiem, kas sekmē darba un ģimenes dzīves saskaņošanu.

NAP prioritātes „**Tautas saimniecības izaugsme”** ietvaros Eiropas Savienības fondu finansējumu plānots izmantot atbalstam partnerībā organizētām nodarbināto apmācībām, veicot arī procesu un tehnoloģiju auditus un nodrošinot konsultatīvu atbalstu un subsidētus pakalpojumus procesu inovācijas, efektīvāku ražošanas metožu ieviešanu komercdarbībā.

EK un Latvijas redzējums par nepieciešamajām investīcijām nodarbinātības veicināšanai un bezdarba samazināšanai kopumā ir saskanīgs, tomēr atšķiras attiecībā uz atsevišķu pasākumu īstenošanu, piemēram, šādu mērķu sasniegšanu: garantijas jauniešiem, nodrošinot viņiem garantētu darba vietu, tālāku izglītību vai praktisku apmācību uz laiku pēc skolas beigšanas, kā arī elastīgo darba formu ieviešana. Tāpat diskutējams ir jautājums par sabiedrisko darbu tipa pasākumu finansēšanas apjomu, ņemot vērā EK pozīciju par sabiedrisko darbu tipa pasākumu ierobežošanu, lai īstenotu nodarbinātības pasākumus, kas tiešā veidā vērsti uz bezdarbnieku aktivizēšanu integrācijai darba tirgū.

1. **Veicināt sociālo iekļaušanu un apkarot nabadzību**

NAP prioritātes **„Cilvēka drošumspēja”** ietvaros Eiropas Savienības fondu finansējumu plānots izmantot atbalsta pasākumiem, kas veicinās pirmspensijas vecuma cilvēku, neaktīvo un nelabvēlīgā situācijā esošo cilvēku un cilvēku ar invaliditāti (t.sk. jauniešu ar speciālām vajadzībām) iekļaušanos darba tirgū. Tāpat atbalsts tiks sniegts sociālās aprūpes un sociālās rehabilitācijas pakalpojumu pieejamības un bērnu aprūpes institūciju pakalpojumu kvalitātes uzlabošanai, ārpusģimenes aprūpei, vardarbības prevencijai, sociālā darba atbalstam, veselības aprūpes pieejamības un kvalitātes uzlabošanai (tai skaitā NAP prioritātes „**Tautas saimniecības izaugsme”** ietvaros), dažādu etnisko grupu un romu un imigrantu integrācijai, kā arī diskriminācijas novēršanas pasākumiem. Papildus minētajam Eiropas Savienības fondu finansējumu plānots izmantot uz resocializāciju vērstu pasākumu īstenošanai.

EK un Latvijas redzējums par nepieciešamajām investīcijām sociālajai iekļaušanai un nabadzības apkarošanai kopumā ir saskanīgs, tomēr nepieciešamas padziļinātas diskusijas ar EK par atsevišķu pasākumu īstenošanu, ar kuriem sasniegt EK pozīcijā norādītos mērķus. Nepieciešamas diskusijas ar EK par sociālās palīdzības sistēmas reformām saistīto aktivitāšu īstenošanu un sociālās infrastruktūras ieguldījumiem sociālās iekļaušanas veicināšanai un re-socializācijas pasākumiem. Tāpat diskusiju rezultātā ar EK jāskaidro potenciālo investīciju veselības jomā apjoms, ņemot vērā, ka NAP ietvaros plānota virkne pasākumu veselības jomas attīstībai.

1. **Ieguldīt izglītībā, prasmēs un mūžizglītībā**

NAP prioritātes **„Cilvēka drošumspēja”** ietvaros Eiropas Savienības fondu finansējumu plānots izmantot izglītības satura un procesa pilnveidei un kvalitātes uzlabošanai, izglītības infrastruktūras modernizācijai, karjeras izvēles pasākumiem un izglītības atbilstības darba tirgus vajadzībām nodrošināšanai, mūžizglītības veicināšanai (t.sk. jauniešu un citu sabiedrības locekļu zināšanu un prasmju līmeņa paaugstināšanai), iekļaujošai izglītībai, pedagogu profesionālajai pilnveidei un tālākizglītībai, izglītības kvalitātes monitoringa sistēmai, ārpus formālās izglītības iegūto kompetenču novērtēšanas sistēmai.

NAP prioritātes **„Tautas saimniecības izaugsme”** ietvaros Eiropas Savienības fondu finansējumu plānots izmantot akadēmiskā un zinātniskā personāla mobilitātei, atbalsta pasākumu īstenošanai izcilajiem studentiem.

NAP prioritātes **„Izaugsmi atbalstošas teritorijas”** ietvaros Eiropas Savienības fondu finansējumu plānots izmantot iedzīvotāju e-prasmju pilnveidei un izglītības iestāžu optimizācijai.

EK pozīcijas dokumentā norādītie atbalsta pasākumi izglītības veicināšanai un prasmju uzlabošanai kopumā ir saskanīgi ar Latvijas redzējumu par izglītības attīstību, tās atbilstības nodrošināšanu darba tirgus prasībām un mūžizglītības sekmēšanu. Papildu diskusijas ar EK iespējamas par atbalstu profesionālajai izglītībai.

1. **Uzlabot institucionālās spējas un efektīvu valsts pārvaldi**

NAP prioritātes **„Tautas saimniecības izaugsme”** ietvaros Eiropas Savienības fondu finansējumu plānots izmantot tiesu sistēmas efektivizācijai (atbilstoši ikgadējām padomes politiku rekomendācijām), apmācību sistēmas publiskajā pārvaldē un Latvijas konkurētspējas izvērtējuma sistēmas izveidei, sadarbības partneru līdzdarbības atbalstam, politikas ietekmes un administratīvā sloga novērtēšanai.

NAP prioritātes „Izaugsmi atbalstošas teritorijas” ietvaros Eiropas Savienības fondu finansējumu plānots izmantot pašvaldību kapacitātes attīstīšanai darbā ar uzņēmējiem.

NAP prioritātes „Cilvēka drošumspēja” ietvaros Eiropas Savienības fondu finansējumu plānots izmantot nevalstisko organizāciju (turpmāk – NVO) kapacitātes paaugstināšanai un NVO līdzdalības nodrošināšanai lēmumu pieņemšanā un politiku veidošanā.

 Atšķirībā no NAP ietvaros plānotajiem pasākumiem, kuru īstenošanai paredzēts Eiropas Savienības fondu finansējums, EK pozīcijas dokuments nenorāda uz nepieciešamību investēt vispārīgos administratīvās kapacitātes uzlabošanas un pilsoniskās sabiedrības stiprināšanas pasākumos, tā vietā uzsverot nepieciešamību veikt tiesu sistēmas efektivizāciju labākai pārvaldībai. Līdz ar to nepieciešamas diskusijas ar EK par minēto pasākumu īstenošanu.

Ņemot vērā EK regulu priekšlikumos norādīto darbības programmu struktūru, augstāk minētie tematiskie mērķi tiks integrēti prioritārajos virzienos (*priority axis*), kas tiks norādīti Eiropas Savienības fondu darbības programmā un kas būs par pamatu plānoto investīciju un sasniedzamo rezultātu definēšanai.

Latvijas nostājas, kas apstiprināta NAP, skaidrošana un viedokļu tuvināšana būs neformālo sarunu ar EK saturs, kur detāla argumentācija par konkrētiem tematiskiem mērķiem tiks sagatavota sadarbībā ar iesaistītām nozaru ministrijām un partneriem.

1. **Eiropas Savienības Vienotā stratēģiskā ietvara fondu finansējuma sadalījums**

Lai uzsāktu Eiropas Savienības Vienotā stratēģiskā ietvara fondu 2014. – 2020.gadam plānošanas dokumentu izstrādi, nepieciešams vienoties par plānotajām investīcijām un to finansiālo apmēru. Līdz ar to, balstoties uz NAP norādītajām prioritātēm, rīcības virzieniem un uzdevumiem un to indikatīvo finansējuma apmēru, ir veikts indikatīvs finansējuma sadalījums pa tematiskajiem mērķiem atbilstoši EK regulu priekšlikumiem procentuāli un absolūtos ciparos (ELFLA un EKZF gadījumā tikai proporcionāli), kas norādīts ziņojuma 1.pielikumā. Aprēķinā ņemtas vērā NAP noteiktās rīcības virzienu un uzdevumu finansējuma proporcijas noteikto mērķu sasniegšanā. Papildus tiek paredzēts finansējums Eiropas Savienības fondu (KF, ERAF un ESF) vadībai – tehniskajai palīdzībai 2,25 % apmērā un ELFLA – 4% un EJZF – 6% apmērā no kopējā fondu ietvaros pieejamā finansējuma (saskaņā ar EK regulu priekšlikumiem).

 Attiecībā uz absolūtajiem cipariem jānorāda, ka Latvijai pieejamo Eiropas Savienības Vienotā stratēģiskā ietvara fondu finansējuma apjomu noteiks Eiropas Savienības daudzgadu budžeta 2014.-2020. gada periodam sarunu iznākums. Šobrīd tiek izmantots NAP noteiktais finansējuma apjoms ERAF, ESF un KF, kas ir 3,095 mljrd LVL un ELFLA un EJZF gadījumā 0.802mljrd LVL.

 Attiecīgi Eiropas Savienības Vienotā stratēģisko ietvaru fondu finansējuma apmērs un sadalījums konkrētām investīcijām gan proporcionāli, gan absolūtos ciparos ir atkarīgs no:

1. Eiropas Savienības daudzgadu budžeta sarunām;
2. vienošanās ar EK par plānošanas dokumentu saturu un atbalstāmajām investīcijām.

 Finansējuma apmērs gan proporcionāli, gan absolūtos ciparos Vienotā stratēģiskā ietvara fondu darbības programmu ietvaros tiks noteikts atbilstoši Eiropas Savienības daudzgadu budžeta sarunu noslēgumam, kas potenciāli varētu būt 2013. gada pirmajā pusē, piemērojot 1. pielikumā norādīto tematisko mērķu indikatīvo procentuālo sadalījumu.

1. **Laika grafiks plānošanas dokumentu izstrādei**

 Finanšu ministrija, kā neformālo konsultāciju vadītāja, ir izstrādājusi laika grafiku konsultācijām ar EK par plānošanas dokumentu izstrādi, iesaistot tajās Pārresoru koordinācijas centru, nozaru ministrijas un partnerus, kas ir atspoguļots šī ziņojuma pielikumā (skat. 2.pielikumu). Nozaru ministrijas un partneri tiek iesaistīti kā politiku veidotāji, kamēr Pārresoru koordinācijas centrs tiek iesaistīts sarunās, kā atbildīgā iestāde par NAP ieviešanas uzraudzību. Laika grafiks ir saskaņots ar EK. Laika grafiks uzskatāms par indikatīvu, ņemot vērā, ka būs nepieciešams veikt izmaiņas plānošanas dokumentu projektos pēc vienošanās par Eiropas Savienības daudzgadu budžetu un Kohēzijas politikas regulējumu, kas noteiks pieejamos līdzekļus Eiropas Savienības Vienotā stratēģiskā ietvara fondu investīcijām un atsevišķus ieviešanas nosacījumus.

1. **Turpmākā rīcība**

 Lai nodrošinātu savlaicīgu un kvalitatīvu Vienotā stratēģiskā ietvara fondu politikas plānošanas dokumentu 2014.–2020.gadam izstrādi un nodrošinātu sinerģiju starp tiem, nepieciešams:

1. Pieņemt zināšanai iesniegto informatīvo ziņojumu.
2. Finanšu ministrijai informēt par aktualitātēm, gatavojoties Eiropas Savienības Vienotā stratēģiskā ietvara fondu 2014. – 2020. gada plānošanas periodam, informatīvā ziņojuma par ārvalstu finanšu resursu apguvi ietvaros.

Finanšu ministrs A.Vilks

25.01.2013 9:45

4020

I.Valtmane

Tālr.: 67083839

E-pasts: ieva.valtmane@fm.gov.lv

1. COM(2011) 615 galīgā redakcija/2; COM(2011) 614 galīgā redakcija; COM(2011) 607 final /2; COM(2011) 612 final/2 [↑](#footnote-ref-1)
2. Baltijas valstu augstākās izglītības, zinātnes un privātā sektora sadarbības platformas izveide un attīstība šādās jomās: (a) biofarmācija un organiskā ķīmija, (b) nanostrukturētie materiāli un augstas enerģijas starojums, (c) viedās tehnoloģijas un inženierija” (BIRTI [↑](#footnote-ref-2)